gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
રિલીફ-રૅલીમાં શૅરબજાર ૨૯૦ પૉઇન્ટ વધ્યું
You need an iframes capable browser to view this content.
બીએસઈની માર્કેટ-કૅપ ૧.૦૭ લાખ કરોડ વધીને ૧૨૪.૪૧ લાખ કરોડની નવી ઊંચાઈએ :  હેલ્થકૅરને બાદ કરતાં તમામ ઇન્ડેક્સ ગ્રીન ઝોનમાં બંધ, માર્કેટ-બ્રેડ્થ પૉઝિટિવ રહી : સતત બીજા દિવસે તેજીની ચાલમાં એચડીએફસી બૅન્કનો શૅર વર્ષની ટોચે પહોંચ્યો : નિફ્ટીમાં ૯૮ પૉઇન્ટની રિકવરી, એનએસઈ વધુ ૧૯ કંપનીઓને ડીલિસ્ટ કરશે
શૅરબજારનું ચલકચલાણું - અનિલ પટેલ
ફ્રાન્સ ખાતે ચૂંટણી બાદ વૈશ્વિક શૅરબજારોની રિલીફ-રૅલીમાં ભારતીય શૅરબજારમાં નીચા મથાળેથી રિકવરી જોવા મળી હતી જેમાં સેન્સેક્સ ૨૯૦ પૉઇન્ટની રિકવરીમાં ૨૯,૬૫૬ અને નિફ્ટી ૯૮ પૉઇન્ટના સુધારામાં ૯૨૧૮ના મથાળે બંધ રહ્યા હતા. આરંભથી અંત સુધી માર્કેટ ગ્રીન ઝોનમાં રહેતાં સેન્સેક્સ ઉપરમાં ૨૯,૬૮૧ અને નિફ્ટી ૯૨૨૫ની ટોચે પહોંચ્યા હતા. સેન્સેક્સના ૩૦માંથી ૨૧ અને નિફ્ટીના ૫૧માંથી ૪૧ હેવીવેઇટ્સ શૅર વધ્યા હતા જેમાં ગેઇલ ૩.૨ ટકા, ઍક્સિસ બૅન્ક, લાર્સન, એચડીએફસી બૅન્ક અઢી ટકા, મારુતિ સુઝુકી ૧.૮ ટકા, અદાણી પોર્ટ્સ, એચડીએફસી ૧.૬ ટકા, બજાજ ઑટો સવા ટકા, એસબીઆઇ, રિલાયન્સ ૧.૨ ટકા, તાતા મોટર્સ, ભારતી ઍરટેલ ૧ ટકાની આસપાસ વધ્યા હતા. તો બીજી બાજુ લુપિન ૩.૩ ટકા, સિપ્લા ૧.૩ ટકા તૂટ્યા હતા. પૉઝિટિવ માર્કેટ-કૅપ બ્રેડ્થમાં ૧૬૧૮ શૅર પ્લસ અને ૧૨૭૧ સ્ક્રિપ્સ માઇનસ હતી.
પરિણામ પહેલાં રિલાયન્સ ઇન્ડસ્ટ્રીઝના શૅરમાં તેજી જારી રહેતાં માર્કેટ-કૅપ વૅલ્યુની સૌથી મૂલ્યવાન કંપની બનવામાં સફળતા મળી હતી. બંધ બજારે રિલાયન્સ ઇન્ડસ્ટ્રીઝની માર્કેટ-કૅપ વૅલ્યુ ૫૪૧૩ કરોડ રૂપિયા વધીને ૪,૬૦,૫૧૮ કરોડ રૂપિયાની ટોચે પહોંચી હતી જે સ્ટૉક એક્સચેન્જ ખાતે લિસ્ટેડ તમામ કંપનીઓ કરતાં સૌથી વધુ માર્કેટ-કૅપ વૅલ્યુ છે. તો અત્યાર સુધી પ્રથમ ક્રમે રહેલી ટીસીએસ કંપની મોસ્ટ વૅલ્યુએડેડ કંપનીઓની યાદીમાં બીજા ક્રમે આવી ગઈ છે. આજે ટીસીએસની માર્કેટ-કૅપ ૪,૫૮,૯૩૨ કરોડ રૂપિયા રહી હતી જે પાછલા બંધની તુલનાએ માર્કેટ-કૅપમાં ૩૫૨૭ કરોડ રૂપિયાનો વધારો દર્શાવે છે.
સેક્ટોરિયલ ઇન્ડાઇસિસમાં હેલ્થકૅરની અડધા ટકાની નરમાઈને બાદ કરતાં તમામ ઇન્ડેક્સ વધ્યા હતા જેમાં રિયલ્ટી ઇન્ડેક્સ સૌથી વધુ ૩ ટકાના ચણતરમાં ૧૯૭૯ બંધ હતો. તો બૅન્કેક્સ ૧.૩ ટકા, કૅપિટલ ગુડ્સ ઇન્ડેક્સ ૧.૭ ટકા, ઑટો ૧.૨ ટકા જેટલા વધ્યા હતા.
અલ્ટ્રાટેક સિમેન્ટનો નફો ૧૧ ટકા ઘટ્યો
ડિવિડન્ડની હૂંફે અલ્ટ્રાટેક સિમેન્ટનો શૅર વર્ષની ઊંચી સપાટીએ પહોંચ્યો હતો. પાછલા બંધથી ઊંચા ગૅપમાં ૩૯૭૮.૩ રૂપિયાના મથાળે ખૂલીને સાતેક ટકાના ઉછાળામાં ૪૨૦૬.૮ રૂપિયાના વર્ષના ઊંચા સ્તરે પહોંચી અંતે ૪.૫ ટકાની તેજીમાં ૪૧૪૪.૩ રૂપિયાના મથાળે બંધ રહ્યો હતો. બીએસઈ ખાતે ડેઇલી ઍવરેજ ૪૭૮૮ શૅર સામે આજે ૫૪,૦૦૦ શૅરના કામકાજ થયા હતા.
અલ્ટ્રાટેક સિમેન્ટ કંપનીનો માર્ચ ક્વૉર્ટરમાં વાર્ષિક સરખામણીએ કન્સોલિડેટેડ નેટ પ્રૉફિટ ૧૧.૩ ટકા ઘટીને ૭૨૬.૦૯ કરોડ રૂપિયા અને ચોખ્ખું વેચાણ ૨.૯ ટકા ઘટીને ૭૯૨૩.૯૬ કરોડ રૂપિયા નોંધાયું છે. ઊંચો ખર્ચ અને વેરાકીય ખર્ચ વધવાને કારણે કંપનીના નફામાં ગાબડું પડ્યું છે. જોકે માર્કેટ ઍનલિસ્ટોના ૬૮૧૪.૧૦ કરોડ રૂપિયાની રેવન્યુ ઉપર ૬૩૨.૧૦ કરોડ રૂપિયાના નફાની અપેક્ષા કરતાં કંપનીએ સારી કામગીરી દર્શાવી છે. કંપનીનો કુલ ખર્ચ ૫.૪ ટકા વધીને ૭૧૧૦.૩૨ કરોડ રૂપિયા પહોંચ્યો છે જેમાં વેરાકીય ખર્ચ ૧૭.૮ ટકા વધીને ૩૨૮.૩૨ કરોડ રૂપિયા નોંધાયો છે. કંપનીના બોર્ડ ઑફ ડિરેક્ટરે ૧૦ રૂપિયાની ફેસ વૅલ્યુ ધરાવતા ઇક્વિટી શૅરદીઠ ૧૦ રૂપિયા કે ૧૦૦ ટકા ડિવિડન્ડની ભલામણ કરી છે. કંપનીએ નોટિસમાં જણાવ્યું છે કે મધ્ય પ્રદેશમાં ધાર ખાતે ૩૫ લાખ ટનની ક્ષમતા ધરાવતો સિમેન્ટ પ્લાન્ટ સ્થપાશે. ત્યાં ૨૦૧૯ના અંત સુધીમાં વેપારી ધોરણે ઉત્પાદન શરૂ થવાની સંભાવના છે. કંપનીના મહારાષ્ટ્ર અને બિહારમાં ગ્રાઇન્ડિંગ યુનિટ કાર્યરત છે. સ્ટૅન્ડઅલોન ધોરણે કંપનીનો નેટ પ્રૉફિટ ૬૮૮.૩૩ કરોડ રૂપિયા અને ઇબીઆઇટીડીએ ૭.૨ ટકા ઘટીને ૧૨૭૮.૨ કરોડ રૂપિયા નોંધાયો છે. લાર્જકૅપ સિમેન્ટ કંપનીની ઇક્વિટી કૅપિટલ ૨૭૪.૫૧ કરોડ રૂપિયા અને શૅરની ફેસવૅલ્યુ ૧૦ રૂપિયા છે.
અન્ય સિમેન્ટ સ્ટૉકમાં સારાં પરિણામને પગલે એસીસી લિમિટેડનો શૅર પણ ૧૬૧૫ રૂપિયાની છ મહિનાની ઊંચી સપાટીએ પહોંચી સેશનના અંતે ૭.૪ ટકાની મજબૂતીમાં ૧૬૦૭ રૂપિયાના મથાળે બંધ હતો. કંપનીનો માર્ચ ક્વૉર્ટરમાં કન્સોલિડેટેડ નેટ પ્રૉફિટ ૯ ટકાના ઘટાડામાં ૨૧૧ કરોડ રૂપિયા નોંધાયો છે. આ ઇન્ટ્રા-ડે સેશનમાં ઇન્ડિયા સિમેન્ટ્સ, ઓરિયન્ટ સિમેન્ટ, પ્રિઝમ સિમેન્ટ, અંબુજા સિમેન્ટ, દાલિમયા સિમેન્ટ અને હેડલબર્ગ સિમેન્ટના શૅરમાં બેથી પાંચ ટકા સુધીનો ઊછાળો જોવા મળ્યો હતો.
ડિવીઝ લૅબમાં વર્ષને તળિયેથી રિકવરી
ડિવીઝ લૅબોરેટરીઝનો શૅર વર્ષના નીચા મથાળેથી રિકવર થવામાં સફળ થયો હતો. આ ફાર્મા શૅર ૬૩૧ રૂપિયાના પાછલા બંધથી ચાર ટકાના નીચા ગૅપમાં ૬૦૭ રૂપિયા ખૂલ્યો હતો જે વર્ષનું લોએસ્ટ લેવલ છે. જોકે ત્યાંથી આ સતત વધીને ૬૩૮ રૂપિયાની ટોચે પહોંચી અંતે અડધા ટકાની મજબૂતીમાં ૬૩૪.૫૫ રૂપિયાના મથાળે બંધ રહ્યો હતો. બીએસઈ ખાતે રોજના સરેરાશ ૧.૮૬ લાખ શૅર સામે આજે ૩.૬૪ લાખ શૅરના કામકાજ થયા હતા. આરંભિક ખરાબીનું કારણ અમેરિકન ફૂડ-ડ્રગ રેગ્યુલેટરી તરફથી કંપનીના વિશાખાપટ્ટનમસ્થિત યુનિટ-૩ને મળેલ વૉર્નિંગ લેટર છે. તો ગયા વર્ષે પણ યુએસએફડીએ દ્વારા ઑબ્ઝવેર્શન બાદ કંપનીના વિશાખાપટ્ટનમ યુનિટને ફૉર્મ ૪૮૩ ઇશ્યુ કરવામાં આવ્યો હતો. છેલ્લા છ મહિનામાં આ ફાર્મા સ્ટોર અન્ડરપર્ફોર્મ રહેતાં બાવન ટકા તૂટ્યો છે. ફાર્મા શૅરની તંદુરસ્તી લથડતાં હેલ્થકૅર ઇન્ડેક્સ અડધા ટકાની બીમારીમાં ૧૫,૦૯૫ બંધ હતો. એના ૭૦માંથી ૪૨ શૅર તૂટ્યા હતા જેમાં અજન્તા ફાર્મા ૪.૩ ટકા, ન્યુલૅન્ડ લૅબ ૩.૮ ટકા, મર્ક ૩.૩ ટકા, માર્કસન્સ, ઇન્દ્રપ્રસ્થ મેડિકલ ૩ ટકા, યુનિકેમ લૅબ ૨.૬ ટકા, કોપરેન, બાયોકોન અઢી ટકા, અબોટ ઇન્ડિયા, એસ્ટ્રાઝેનેકા ૨.૪ ટકા, ગ્રેન્યુલસ, જ્યુબિલન્ટ ૨.૨ ટકા, ગ્લેનમાર્ક, સનોફી, એલ્કેમ બે ટકા અને શિલ્પામેડ, ફાઇઝર અને થેમિસ મેડિકલના શૅરમાં પોણાબે ટકા સુધીની ખરાબી જોવા મળી હતી. તો બીજી બાજુ સુધારે બંધ રહેનાર ફાર્મા સ્ટૉકમાં મંગલમ ૭.૨ ટકા, વિવિમેડ લૅબ ૬.૬ ટકા, ઍલેમ્બિક ૪.૯ ટકા, પીઈએલ ૪.૩ ટકા, ઑર્ચિડ ફાર્મા ૩.૮ ટકા, ફોર્ટિસ ૩.૩ ટકા, ટૉરન્ટ ફાર્મા ૨.૧ ટકા, હેસ્ટર બાયો અને એનઈસી લાઇફ પોણાબે ટકા જેટલા મજબૂત થયા હતા.
લુમેક્સ ઇન્ડસ્ટ્રીઝમાં ૧૩ ટકાનો ઉછાળો
બજારમાં નોંધપાત્ર રિકવરી સાથે લુમેક્સ ઇન્ડસ્ટ્રીઝનો શૅર પણ ઇન્ટ્રા-ડે ૧૩ ટકાના ઉછાળામાં ૧૫૬૧.૫ રૂપિયાની વર્ષની ઊંચી સપાટીએ પહોંચી અંતે ૧૨.૨ ટકાની તેજી સાથે ૧૫૨૨.૬ રૂપિયાના મથાળે બંધ થયો હતો. બીએસઈ ખાતે રોજના સરેરાશ ૩૩૯ શૅર સામે આજે ૩૧ લાખ શૅરના ભારે કામકાજ થયા હતા. આ તેજીનું કારણ મારુતિ સુઝુકી તરફથી મળેલ ૧૨૦ કરોડ રૂપિયાનો ઑર્ડર છે. મારુતિ સુઝુકી તરફથી ન્યુ જનરેશન સ્વીટ માટે ન્યુએજ હેડ લેમ્પ અને રેર લેમ્પ્સનો ઑર્ડર મળ્યો છે. છેલ્લા એક વર્ષમાં લુમેક્સ ઇન્ડસ્ટ્રીઝના શૅરમાં ૨૩૫ ટકાનો ઉછાળો નોંધાયો છે. ઑટો પાર્ટ્સ અને ઇક્વિપમેન્ટ સેક્ટરના ૯૭માંથી ૫૯ શૅર વધ્યા હતા જેમાં યુનિવર્સલ ઑટો ફાઉન્ડ્રી ૨૦ ટકા, ભગવતી ઑટોકાસ્ટ ૮.૩ ટકા, પીપીએપી ઑટોમોટિવ ૫.૭ ટકા, ડેન એન્જિનિયરિંગ પાંચ ટકા, જીએનએ એક્સલ ૪.૬ ટકા, પ્રદીપ મેટલ્સ ૪.૩ ટકા, ગજેરા બેવેલ ગિયર્સ ૪.૩ ટકા, રામસન્સ ઇન્ડસ્ટ્રીઝ ૪.૧ ટકા, રાજરતન ગ્લોબલ વાયર ૩.૨ ટકા, સ્વરાજ એન્જિન્સ ૩ ટકા અને મેનન બેરિંગ્સ ૨.૬ ટકા જેટલા વધ્યા હતા. તો બીજી બાજુ રાસનડિક એન્જિનિયરિંગ ૫.૭ ટકા, સિબર ઑટો પાર્ટ્સ પાંચ ટકા, સિમન્સ માર્શલ ૪.૨ ટકા, એમ્ર્ફોજ ઇન્ડસ્ટ્રીઝ ૩.૧ ટકા, જય ભારત મારુતિ ૨.૭ ટકા, ઑટોમોટિવ સ્ટેમ્પિંગ્સ ૨.૪ ટકા, સેટકો ઑટોમોટિવ બે ટકા, જમના ઑટો બે ટકા અને મુંજાલ ઑટો ૧.૯ ટકા જેટલા તૂટ્યા હતા.
એચડીએફસી બૅન્ક નવી ઊંચાઈએ
પરિણામ બાદ તેજીની ચાલમાં એચડીએફસી બૅન્કનો શૅર ઇન્ટ્રા-ડે ૨.૭ ટકાના જમ્પમાં ૧૫૩૮ રૂપિયાની નવી ઊંચાઈએ પહોંચ્યો હતો. ભારે વૉલ્યુમ સાથે આ બૅન્ક શૅર ૨.૪ ટકાની મજબૂતીમાં ૧૫૩૨.૭ રૂપિયાના મથાળે બંધ રહ્યો હતો. બીએસઈ ખાતે રોજના સરેરાશ ૧.૪૭ લાખ શૅર સામે આજે ૫.૩૧ લાખ શૅરના કામકાજ થયા હતા. તેજીની સાથે બૅન્કની કુલ માર્કેટ-કૅપ પણ વધીને ૩,૯૨,૭૭૪ કરોડ રૂપિયા હતી. હવે ટૂંક સમયમાં એચડીએફસી બૅન્કનો ૪ લાખ કરોડ રૂપિયાની માર્કેટ ક્લબમાં સમાવેશ થવાનો અંદાજ છે. છેલ્લા એક સપ્તાહમાં આ બૅન્ક સ્ટૉક ૭ ટકા ઊંચકાયો છે. બૅન્કિંગ ઉદ્યોગના કુલ ૩૯માંથી ૩૨ શૅર વધ્યા હતા જેમાં ઇન્ડિયન બૅન્ક ૯.૩ ટકા, વિજ્યા બૅન્ક ૮.૭ ટકા, યુકો બૅન્ક ૬ ટકા, સાઉથ ઇન્ડિયન બૅન્ક ૪.૪ ટકા, દેના બૅન્ક ૩.૫ ટકા, કૉર્પોરેશન બૅન્ક ૨.૯ ટકા, સિન્ડિકેટ બૅન્ક ૨.૬ ટકા, ઍક્સિસ બૅન્ક, યુનાઇટેડ બૅન્ક દોઢ ટકા, આઇડીબીઆઇ ૨.૩ ટકા, લક્ષ્મીવિલાસ બૅન્ક, બરોડા બૅન્ક, યુનિયન બૅન્ક બે ટકા, પંજાબ સિંધ બૅન્ક, ઓરિયન્ટ બૅન્ક, કોટક બૅન્ક, અલાહાબાદ બૅન્ક ૧.૯ ટકા, બૅન્ક ઑફ ઇન્ડિયા ૧.૬ ટકા, કૅનેરા બૅન્ક, મહારાષ્ટ્ર બૅન્ક દોઢ ટકા જેટલા વધ્યાં હતા. તો બીજી બાજુ જેકે બૅન્ક અઢી ટકા, આરબીએલ બૅન્ક ૧ ટકા, સ્ટાન્ચાર્ટ, ડીસીબી બૅન્ક અને ધનલક્ષ્મી બૅન્ક, કરૂર બૅન્ક અડધા ટકાની આસપાસ ડાઉન હતા.
એનએસઈ દ્વારા ૧૯ કંપની ડીલિસ્ટ થશે
નૅશનલ સ્ટૉક એક્સચેન્જ આગામી મહિનામાં ૧૯ કંપનીઓને ડીલિસ્ટ કરશે. આ કંપનીઓને ૧૨ મેથી ડીલિસ્ટ કરાશે. જે ૧૯ કંપનીઓને ડીલિસ્ટ કરાશે એમાં કૂટોન્સ રીટેલ, કોરલ હબ, ઇવિનિક્સ ઇન્ડસ્ટ્રીઝ, ન્યુકેમ, સ્પેનકો, પારેખ પ્લેટિનમ, પશુપતિ ફેબ્રિક્સ, પર્લ એન્જિનિયરિંગ પોલિમર્સ, પોલાર ઇન્ડસ્ટ્રીઝ, વિકાસ મેટલ ઍન્ડ પાવર તેમ જ તકશિલ સૉલ્યુશન્સનો સમાવેશ થાય છે. અન્ય કંપનીઓમાં અંકુર ડ્રગ્સ ઍન્ડ ફાર્મા, ધનુષ ટેક્નૉલૉજીઝ, ટેલિડાટા ટેક્નૉલૉજી સૉલ્યુશન્સ, ટેલિડાટા મરીન સૉલ્યુશન્સનો સમાવેશ થાય છે. અગાઉ એક્સચેન્જે ઑગસ્ટમાં ૧૪, નવેમ્બરમાં ૧૪, ફેબ્રુઆરીમાં ૩ અને માર્ચમાં ૩૯ કંપનીઓને ડીલિસ્ટ કરી હતી.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.